Ο Νάσος Ηλιόπουλος θα είναι επισήμως ο υποψήφιος του ΣΥΡΙΖΑ για τον δήμο της Αθήνας, απέναντι στον Κώστα Μπακογιάννη που στηρίζει η ΝΔ και τον Παύλο Γερουλάνο του ΚΙΝΑΛ.

Την επίσημη απόφαση - την οποία είχε προαναγγείλει το iefimerida.gr έλαβε η δημοτική κίνηση «Ανοιχτή Πόλη» που συνεδρίασε στις 6:30 το απόγευμα στο Πνευματικό Κέντρο του Δήμου Αθηναίων, παρουσία κορυφαίων υπουργών και στελεχών του ΣΥΡΙΖΑ.

Ο ίδιος, κάτοικος Πατησίων, είναι ιδρυτικό μέλος της «Ανοιχτής Πόλης» και υπήρξε υποψήφιος δημοτικός σύμβουλος στις εκλογές του 2006.

Όπως τόνισε στον σύντομο χαιρετισμό του, η Αθήνα χρειάζεται μια δημοτική αρχή η οποία θα παλέψει για όλα αυτά που φαίνονται «μικρά». Που θα υπερασπιστεί το δικαίωμα στην κατοικία και θα συγκρουστεί με όλα εκείνα τα συμφέροντα που θέλουν μία πόλη τουριστικό «λούνα πάρκ». Επίσης, μια δημοτική αρχή - ασπίδα στην ακροδεξιά και τους νεοναζί, υπερήφανη για τον πολιτισμικό της πλούτο και τις μεταναστευτικές κοινότητες που ζουν σε αυτή.

Ο κ. Ηλιόπουλος άσκησε δριμύτατη κριτική στην οκταετή θητεία του απερχόμενου δημάρχου Γιώργου Καμίνη, λέγοντας ότι «αποδείχθηκε η δημοτική του αρχή, από τους καλύτερους μαθητές των μνημονιακών λογικών και περικοπών». Επίσης ανέφερε ότι μέχρι τώρα οι δημοτικές αρχές της Αθήνας, «ήταν πολύ κοντά στην πλατεία Συντάγματος και το πολιτικό σύστημα και πολύ μακριά από τις γειτονιές της Αθήνας».

Ο υπουργός Εσωτερικών Αλ. Χαρίτσης υπογράμμισε ότι «στην εκλογική αυτή μάχη οφείλουμε να δώσουμε το στίγμα της δικής μας αριστεράς» και η επιλογή του Νάσου Ηλιόπουλου έχει όλες τις προϋποθέσεις μιας νικηφόρας επιλογής. Και ο κ. Χαρίτσης άσκησε κριτική στη διοίκηση Καμίνη λέγοντας ότι πρόκειται για την «ακρότατη εκδοχή του ακραίου Κέντρου. Ξεκίνησε με ένα φιλελεύθερο πρόσωπο και σύντομα ανέδειξε τα μνημονιακά χαρακτηριστικά της λιτότητας και του αυταρχισμού».

Ο γραμματέας του ΣΥΡΙΖΑ Πάνος Σκουρλέτης επεσήμανε ότι η «Ανοιχτή Πόλη» είναι μια δημοτική παράταξη με ιστορική διαδρομή, δικτυωμένη γύρω από τα προβλήματα και την κοινωνία της Αθήνας. «Υπάρχουν όλες οι προϋποθέσεις, ο συλλογικός αυτός αγώνας μας να είναι νικηφόρος, είπε ο κ. Σκουρλέτης. Υπογράμμισε, δε, τα ιδιαίτερα χαρακτηριστικά αυτής της εκλογικής μάχης με την εφαρμογή της απλής αναλογικής, και άσκησε κριτική στην υποψηφιότητα του Κώστα Μπακογιάννη, λέγοντας ότι είναι θιασώτης του δημαρχοκεντρικού συστήματος και των ιδιωτικοποιήσεων στην Αυτοδιοίκηση.

Μεταξύ άλλων, στη συγκέντρωση ήταν επίσης παρόντες ο υπουργός Επικρατείας Δ. Τζανακόπουλος, η αναπληρώτρια υπουργός Κοινωνικής Αλληλεγγύης Θεανώ Φωτίου, ο αναπληρωτής υπουργός Υγείας, Π. Πολάκης, ο κοινοβουλευτικός εκπρόσωπος του ΣΥΡΙΖΑ, Ν.Ξυδάκης και ο βουλευτής Α' Αθήνας του ΣΥΡΙΖΑ, Νίκος Φίλης.

Αναγκαστική επιλογή ελλείψει πρωτοκλασάτων

Ελλείψει πρωτοκλασάτων στελεχών -και με πολλά «βαριά» ονόματα να ξορκίζουν το ενδεχόμενο να τους γίνει πρόταση από τον πρωθυπουργό να είναι υποψήφιοι- κυβέρνηση και κόμμα κατέληξαν σε μία αυστηρά κομματική υποψηφιότητα. Στην πραγματικότητα ήταν η μόνη συμβιβαστική λύση, αφού είχαν προηγηθεί επαφές του γραμματέα του κόμματος Πάνου Σκουρλέτη με πρόσωπα εκτός ΣΥΡΙΖΑ, με τα οποία τελικώς οι συνομιλίες δεν ευοδώθηκαν.

Ο Νάσος Ηλιόπουλος, πάντως, είναι εσωκομματικά δημοφιλής και απολαμβάνει (μεταξύ άλλων) τη στήριξη όλων των τάσεων, καθώς είναι γνωστό ότι οι «53» έχουν αλλεργία σε πάσης φύσεως ανοίγματα και δη σε πρόσωπα-αστέρες.

Ο ίδιος έχει διατελέσει γραμματέας της νεολαίας του ΣΥΡΙΖΑ και είναι ιδιαίτερα αγαπητός στη νεολαία του κόμματος αλλά και στις τοπικές οργανώσεις.

Το τηλεφώνημα Τσίπρα

Σύμφωνα με διασταυρωμένες πληροφορίες του iefimerida o ίδιος ο πρωθυπουργός επικοινώνησε πριν μερικές μέρες με τον κ. Ηλιόπουλο, τον οποίο και ενημέρωσε για την πρόθεσή του να είναι αυτός το πρόσωπο με το οποίο ο ΣΥΡΙΖΑ θα ριχτεί στην εκλογική «μάχη» για την αυτοδιοίκηση.

«Επιχείρηση» παιδί της διπλανής πόρτας

Πάντως, από την Κουμουνδούρου προσπαθούν να προωθήσουν την υποψηφιότητα Ηλιόπουλου παρουσιάζοντάς τον ως ένα νέο και αντισυμβατικό πρόσωπο, διατεινόμενοι ότι μαζί θα μπορέσει εύκολα να ταυτιστεί ο μέσος Αθηναίος.

Πλασάρουν το δίπολο «λαϊκές συνοικίες vS γαλαζοαίματοι»

Απώτερος στόχος είναι ο 35χρονος υποψήφιος του ΣΥΡΙΖΑ να εμφανιστεί ως το αντίβαρο των υποψηφιοτήτων Μπακογιάννη-Γερουλάνου για τις οποίες στην κυβέρνηση λένε ότι «εκπροσωπούν την ελίτ της πρωτεύουσας και όχι το λαϊκό κόσμο».

Όσο για την «ατζέντα» με την οποία θα μπει στην κούρσα, δεδομένης της εμπειρίας του τόσο ως επικεφαλής του ΣΕΠΕ, όσο και στο υπουργείο εργασίας, θεωρείται βέβαιον ότι θα εστιάσει στην υπεράσπιση του κόσμου των υποβαθμισμένων συνοικιών και γενικότερα στον κόσμο της εργασίας. «Η ατζέντα τα συμπυκνώνει όλα. Και ζητήματα αυτοδιοικητικά και συνολικότερα» σχολιάζουν πηγές της Κουμουνδούρου.